Eelnõu 14.12.2023

Esitaja: vallavalitsus

Ettekandja: vallavanem Mikk Järv



**KANEPI VALLAVOLIKOGU**

**MÄÄRUS**

Kanepi 14.12.2023 nr 1-2/

**Kanepi Vallavolikogu 18.02.2021 määruse nr 6 „Kanepi valla kaasava eelarve menetlemise kord“ muutmine**

Määrus kehtestatakse kohaliku omavalitsuse korralduse seaduse § § 22 lõike 1 punkti 37 ja kohaliku omavalitsuse üksuse finantsjuhtimise seaduse § 21 lõike 1 punktide 1 ja 2 alusel.

**§ 1. Kanepi Vallavolikogu 18.02.2021 määruses nr 6 „Kanepi valla kaasava eelarve menetlemise kord“ tehakse järgmised muudatused:**

**1)** § 1 lõiget 4 täiendatakse punktiga 2 järgmises sõnastuses:

„2) asustusüksuse territooriumile, kus on kaasava eelarve vahenditest realiseeritud ettepanek viimasel kahel menetlusperioodil.“

**2)** § 2 lõiget 1 muudetakse ja sõnastatakse see järgmiselt:

„(1) Kaasava eelarve suurus Kanepi valla eelarves kehtestatakse iga aastaselt eelarvestrateegias ja vallaeelarve vastuvõtmisega samal ajal eelarve määruses eelarveaastale järgneva aasta kohta. Vajalikud vahendid määratakse eelarveaastale järgneva aasta eelarves.

**3)** § 3 lõiget 1 muudetakse ja sõnastatakse see järgmiselt:

„(1) Vallavalitsus kuulutab üldjuhul septembrikuus korraldusega välja konkursi kaasava eelarve kaudu rahastatava ettepaneku väljaselgitamiseks.“

**4)** § 5 lõiget 4 muudetakse ja jäetakse välja sõna „VOLIS“.

**5)** § 5 lõiget 7 muudetakse ja tunnistatakse kehtetuks lõike teine lause.

**§ 2. Määruse rakendamine**

Määrus jõustub kolmandal päeval pärast Riigi Teatajas avaldamist.

### Piret Rammul

### volikogu esimees

**SELETUSKIRI**

Kanepi Vallavolikogu määruse eelnõule

**Kanepi Vallavolikogu 18.02.2021 määruse nr 6 „Kanepi valla kaasava eelarve menetlemise kord“ muutmine**

Kanepi Vallavolikogu 18.02.2021 määrusega nr 6 on kehtestatud Kanepi valla kaasava eelarve menetlemise kord. Kaasava eelarve eesmärkideks on määruse kohaselt parandada kogukondade arusaama vallaeelarvest ja selle kujunemisest, parandada kogukondade vahelist koostööd ja viia ellu uusi ideid või leida lahendus olulisele valupunktile Kanepi vallas.

Käesoleva eelnõuga esitatakse ettepanek viia kehtivasse korda sisse järgmised muudatused:

1. Täiendada määruse § 1 lõiget 4 punktiga 2, mille kohaselt ei saa kaasava eelarve ettepanekuid esitada asustusüksuse territooriumile, kus on kaasava eelarve vahenditest realiseeritud ettepanek viimasel kahel menetlusperioodil. Ettepanek on esitatud volikogu majandus- ja eelarvekomisjoni poolt komisjoni 05.10.2023 koosolekul ja selle eesmärk on tagada kaasavast eelarvest realiseeritud investeeringute laiapõhisem jaotus valla territooriumil.

2. Muuta § 2 lõiget 1. Kehtiva määruse kohaselt määaratakse kaasava eelarve kogusumma volikogu poolt asjaomase aasta eelarve vastuvõtmisel. Muutmisettepaneku kohaselt määaratakse kaasava eelarve suurus eelarvestrateegias ja valla eelarve määruses eelarveaastale järgneva aasta kohta. Ettepaneku on esitanud vallavalitsus majandus- ja eelarvekomisjoni 05.10.2023 koosolekul ja see on komisjoni poolt heaks kiidetud. Muudatus võimaldab nihutada kaasava eelarve ideekorje jooksva aasta septembrisse, nii jääb hääletus- ja otsustusperiood hilissügisesse ning võiduprojekti(de) realiseerimisega saab alustada koheselt uue aasta alguses. Selliselt valmivad projektid eeldatavalt kevadel või suve alguses, erinevalt praegusest, kus projektid valmivad pigem suve lõpuks.

3. Eelmisest punktist tulenevalt muudetakse § 3 lõiget 1 ja määratakse, et konkurss kuulutatakse välja üldjuhul septembrikuus.

4. § 5 lõiget 4 muudetakse. Kehtiva määruse kohaselt toimub ettepanekute hääletus elektrooniliselt elektroonilises keskkonnas VOLIS. Muudatuse kohaselt jäetakse välja sõna „VOLIS“. Muudatus võimaldab vajadusel kasutada hääletuse läbiviimiseks sobivamaid elektroonilisi keskkondi. Ettepaneku on esitanud vallavalitsus

5. § 5 lõike 7 teine lause, mis kehtivas määruses ütleb, et häälte jaotust ettepanekute vahel enne küsitluse lõppu ei avalikustata, tunnistatakse kehtetuks. Muudatus võimaldab vajadusel korraldada hääletamise viisil, et häältejaotus on nähtav juba hääletamisperioodi jooksul. Ettepaneku on esitanud vallavalitsus.

Eelnõuga ei kaasne eelarvelisi muudatusi.

Määruse vastu võtmiseks on vajalik volikogu poolthäälte enamus.

Määrus jõustub kolmandal päeval peale Riigi Teatajas avaldamist.

Eelnõu koostas

Katrin Slungin

vallasekretär